पंडित हृदयनाथ मंगेशकर ने 1955 इच मराठी फिल्म आकाश गंगा थमां अपनी संगीत यात्रा शुरू करने दे बाद किश हिन्दी फिल्में इच बी संगीत दित्ता ते इक फिल्म ‘लेकिन’ दा निर्माण बी कीता। गुलजार दे लिखे ते लता मंगेशकर दे स्वर इच गाए दे इस फिल्म दे इक गीत ‘यारा सीली सीली बिरहा की रात का जलना’ दी अद्‌भुत स्वर रचना गित्तै उनेंगी संगीत दा राश्ट्रीय पुरस्कार बी थ्होआ। फिल्मी गीतें थमां मते ओह् गैर फिल्मी गीतें दी संगीत रचना गित्तै मते प्रसिद्ध न। लोक धुनें ते रागें उप्पर अधारत स्वरें दी मुश्कल बंदेशें दे कारण उंदे गीतें गी गाना हर इक गायक दे बूते दी गल्ल नेई ऐ। इस आस्तै अपने स्वरबद्ध गीतें दे गायक गित्तै उनें बड्डियें भैह्‌नें लगा मंगेशकर ते आशा भौंसले उप्पर मता भरोसा कीता ऐ। पंडित हृदयनाथ मंगेशकर ने अपनी संगीत रचनाएं गित्तै विशेष रूप कन्नै बेह‌‌‌‌‌्तरीन शास्त्रीय ते सुगम गीतें दी चोन कीती। उंदे जादातर स्वरबद्ध गीत गैर फिल्मी न। इंदे इच ज्ञानेश्‍वरी ते भावगीत, गालिब दियां गजलां, मीरा, सूरदास ते कबीर दे भजन ते मराठी कवि रामचंद्र तांबे दियें रचनाएं दी स्वर रचना उल्लेखनीय ऐ। संत ज्ञानेश्वर दे भक्ति गीतें उप्पर 1982 इच कड्ढी दी उंदी एलबम ज्ञानेश्‍वर मौलि ने तां मराठी भाशा इच आधुनिक शक्ति संगीत दा मानदंड स्थापित करी दित्ता ऐ। उनेंगी पैह्‌ला ऐसा भारतीय संगीतकार होने दा गौरव हासल ऐ जिसने भक्त कवयित्री मीराबाई दियें कवितायें ते गीतें दे ‘चला वाही देश’ ते ‘मीरा भजन’ शीर्षक कन्नै दौं एलबम तेआर करियै रिलीज कीते न। लगा मंगेशकर ने ‘चला वाही देश’ एलबम दे भजन गाने गित्तै गुलजार दी फिल्मी मीरा इच पंडित रविशंकर दे संगीत निर्देशन इच गाने तक्कर गी नां करी दित्ती ही। उंदा गलाना हा जे ओह अपना भ्राह् गित्तै मीरा दे भजन पैह्‌लें गै गाई चुकी दी ऐ।